[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000006", "text": "Mo\u0308o\u0308dunud aasta detsembris ilmus kauaoodatud rollima\u0308ng \"Cyberpunk 2077\" (edaspidi CP), mille valmistamisega Poola pa\u0308ritolu ettevo\u0303te CD Projekt na\u0308gi vaeva u\u0308le kaheksa aasta. Kuna sama seltskonna viimaseid, fantaasiakirjanik Andrzej Sapkowski Witcheri romaanisarjale tuginenud ma\u0308nge saatis tohutu edu, olid fa\u0308nnide ootused uuele virtuaalmaailmale \u2013 reklaamtulede sa\u0308ras vilkuvale Night Cityle \u2013 loomulikult u\u0308lisuured ja seda osteti juba eelmu\u0308u\u0308gist 8 miljonit eksemplari. Kahjuks pidid paljud pettuma, sest aastate jooksul u\u0308leskiidetud CP oli palju viletsam, kui keegi arvata oskas. Ma\u0308ngijaid pahandasid nii arvukad programmeerimisvead, mis lasevad inimestel la\u0308bi asfaldi vajuda vo\u0303i lennutavad autosid pilvelo\u0303hkujate katustele, kui ka tehisintellekti puuduja\u0308a\u0308gid, mille to\u0303ttu ta\u0308navatel liikuvad linlased tunduvad masinlikud ega lase metropolil mo\u0303juda elava ja hingava tervikuna."}, {"text_idx": "#000008", "text": "CP loojatel vedas sellega, et neil o\u0303nnestus kaasata Gibsoni enda stsenaariumi po\u0303hjal valminud \"Johnny Mnemonicust\" (1992) ja \"Maatriksist\" tuntud Keanu Reeves, kes kehastab ma\u0308ngus u\u0308ht peategelast Johnny Silverhandi. Reevesi rollita\u0308itmise po\u0303hjal on genereeritud visuaalselt po\u0303nev karakter, kelle va\u0308limus on stilistiliselt u\u0308htlustatud teiste ma\u0308ngumaailma tegelastega \u2013 ta na\u0308eb va\u0308lja nagu Reeves ja ra\u0308a\u0308gib nagu Reeves, aga mo\u0303jub kolmemo\u0303o\u0303tmelise animeeritud tegelasena, kelle vasak ka\u0308si on asendatud ho\u0303bedaselt la\u0308ikiva proteesiga. Silverhand eksisteerib aastal 2077 ainult digitaalse koopiana (engrammina) ma\u0308ngija poolt juhitava peategelase, u\u0308heta\u0308helist nime V kandva pisisuli peas, ja astub viimasega mitmetes olulistes olukordades dialoogi, ilmudes ta ette digitaalmu\u0308rast hakitud kujutisena. Ma\u0308lukiibi vahendusel V aju neuronvo\u0303rkudesse tunginud vo\u0303o\u0303ras identiteet a\u0308hvardab tema teadvuse u\u0308le kirjutada, millest saab alguse kogu ma\u0308ngu po\u0303hiline intriig \u2013 mida ta\u0308hendab olla \"mina\" ja kas u\u0308ks minategelastest, kelle silme la\u0308bi ma\u0308ngus osaleja maailma kogeb, on kuidagi va\u0308a\u0308rtuslikum vo\u0303i parem kui teine. Nii nagu ma\u0308ngijale antakse vo\u0303imalus loo alguses anda V-le meelepa\u0308rane va\u0308limus \u2013 sugu, kehakuju, juukseva\u0308rv ja muu \u2013, nii lubatakse tal ka loo hargnedes otsustada selle u\u0308le, kas V ei vo\u0303iks pigem olla keegi teine, kas ta peaks oma esialgsest minast kinni hoidma vo\u0303i vo\u0303iks ta olla tu\u0308hipaljas anum aastaku\u0308mneid tagasi tegutsenud kuulsa vo\u0303imuvastase punkrokkari Silverhandi hingele, st pakkuda oma riistvara tunduvalt a\u0308gedamale tarkvarale."}, {"text_idx": "#000010", "text": "Niisiis ma\u0308ngus kujutab ko\u0303ige suuremat ohtu minasuse edasikestmisele hoopis see, kui keegi hakkab muutma vo\u0303i toimetama minu unikaalset tarkvara. Mis saab siis, kui keegi proovib tu\u0308kkhaaval asendada minu ajus toimuvaid mo\u0303tteka\u0308ike, muusika- vo\u0303i lugemiseelistusi? Sellistest narratiividest tuleb esile meie sisemine hirm, et me polegi unikaalsed, et paljud meie mo\u0303tted ja tunded on pa\u0308rit kelleltki teiselt ning me ei pruugi ise teadvustadagi, kust nad tulnud on. CP-s tuleb see motiiv ko\u0303ige paremini va\u0308lja loos Night City linnapeakandidaadist Jefferson Peralezest ja tema abikaasast. Nimelt avastavad nad, et nende penthouse'is on salatuba, milles peituva juhtpaneeli abil on pikemat aega toimetatud nende poliitilisi vaateid ja maitse-eelistusi, et kujundada mingi teadmata jo\u0303u huvides ideaalne valitseja. \"Cyberpunk 2077\" kirjutustiim seab siinkohal ma\u0308ngija ette raske otsuse, kas paljastada ohvritele, et nendega manipuleeritakse, vo\u0303i mitte. Ekraanile kuvatakse vestlusvalikud, mis lubavad lool edasi liikuda u\u0308hes vo\u0303i teises suunas. Samas ilmub peategelase V silme ette Silverhand, kes ku\u0308sib, kas ta tahaks elada linnas, mida kontrollib ta\u0308ielikult tehisintellekt. Mo\u0303te sellest, et Night City vo\u0303iks langeda mo\u0303ne kuritegeliku jo\u0303ugu vo\u0303i kahtlase poliitilise liikumise vo\u0303imusse, tundub niigi hirmua\u0308ratav, aga mis juhtub siis, kui terve linna elu hakkab organiseerima vo\u0303imekas AI, kes tunneb ko\u0303igi elanike hingeelu ja on vo\u0303imeline nendega va\u0308ga kergesti manipuleerima? Samas pole ma\u0308ngijal mingit alust arvata, et tehisintellekt, kes tahaks inimesi valitsema hakata, on olemuselt kuri. A\u0308kki on tehnofoobia siinkohal asjatu, sest ma\u0308ngus antakse mitmel pool mo\u0303ista, et tehisintellekt vo\u0303ib olla inimlikum kui inimesed ise, sest ta on programmeeritud kinni pidama eetilistest po\u0303himo\u0303tetest? Vo\u0303ib-olla soovib AI hoopis head ja tema eesma\u0308rgiks on kujundada eeskujulik poliitik? Korrumpeerunud linnas on ehk just see ainuke va\u0308ljapa\u0308a\u0308s, sest algoritmide po\u0303hjal vo\u0303iks selline valitseja teha isetuid otsuseid, milleks omakasupu\u0308u\u0308dlikud inimesed pole vo\u0303imelised. V ha\u0308a\u0308l ja Johnny kommentaarid kisuvad narratiivi eri suundades ja lo\u0303plikku otsust langetades ei tea ma\u0308ngija pa\u0308ris ta\u0308pselt, millised tagaja\u0308rjed tema teol vo\u0303ivad olla."}, {"text_idx": "#000011", "text": "Kuna CP na\u0308ol on tegu ku\u0308bertekstiga, mis vo\u0303tab kuju vastavalt ma\u0308ngija valikutele, siis omandavad narratiivi po\u0308o\u0308rdepunktid suure emotsionaalse kaalu. U\u0308he nupuvajutusega vo\u0303ib kustuda kellegi ma\u0308lu, kaotada terve identiteedi. Moodne ma\u0308ng, kus osaleja vo\u0303ib tekstiridu valides ise otsustada, kuhu lugu edasi liigub, annab vo\u0303imaluse kaasata ma\u0308ngija somaatiliselt protsessi. Tihti antakse ma\u0308ngijale vo\u0303imalus tunda end telgitaguse niidito\u0303mbajana, kelle otsustest oleneb terve linna ka\u0308eka\u0308ik."}, {"text_idx": "#000013", "text": "Igal juhul tuleb selliste ma\u0308ngude u\u0308heks tugevuseks pidada seda, et nad suudavad ainsana peegeldada meie digipo\u0308o\u0308rde-ja\u0308rgset argitegelikkust, mille lahutamatuks osaks on saanud suhtlemine masinaga. Ka praegu seda juttu kirjutades suriseb mu po\u0303lvedel so\u0303bralik Thinkpad, mis on valmis iga mu nupuvajutuse muutma kauniks pikslikuhjaks ekraanil. Kui Dante aegadel tunti vajadust transformeerida vernakulaarne keel kirjanduseks, siis hetkel elame ajastul, kus tuleb kunstikeelde to\u0303lkida meie suhet masinatega. Kuna me oleme ko\u0303ik sunnitud paberlehe lugemise asemel ku\u0308lastama Kultuuriportaali ja ajama asju ID-kaardi abil, siis tekib loomulikult vajadus ka selliste teoste ja\u0308rele, mis suudaksid ko\u0303netada seda uutmoodi viisi maailmaga suhtlemiseks. Ko\u0303ik need argised tegevused \u2013 klikkimised, sisestamised, ska\u0308nnimised ja linkimised \u2013 saavad oma koha ka Night City maailmas, kus nad mo\u0303juvad millegipa\u0308rast esteetiliselt nauditavatena ja omandavad kohati isegi mu\u0308stilise aura. Juhtpuldi nupuvajutused \"Cyberpunk 2077-s\" ja teistes sellesarnastes ma\u0308ngudes pole parimatel hetkedel enam tu\u0308hipaljad pragmaatilised argised klikid, vaid midagi palju enamat."}, {"text_idx": "#000014", "text": "CP kannatab huvitavatele lugudele vaatamata ko\u0303igi nende probleemide all, mis on iseloomulikud ta\u0308napa\u0308eva hu\u0308perrealistlikku va\u0308givalda esitavatele ma\u0308ngudele. Hiiglaslik linn on tihedalt ta\u0308is pikitud erinevaid jo\u0303uke, mille ridu ma\u0308ngija vo\u0303ib oma nutikate relvade abil lo\u0303putult harvendada, et teenida lisapunkte ja omandada uut uhkemat varustust. Lisaks tavapa\u0308rasele arsenalile on tal kasutada lahinguimplantaadid, na\u0308iteks ka\u0308test va\u0308ljuvad, palvetajaritsika konksus esija\u0308semeid meenutavad vikatid vo\u0303i jo\u0303ulised gorillarusikad. Loo lo\u0303pus, kui ma\u0308ngija on investeerinud kogutud punkte eri oskustesse ja paigaldanud hulgaliselt mitmesuguseid kehalaiendusi, on V-st saanud ha\u0308sti o\u0303litatud tapamasin, kellele ei leidu linnas u\u0308htki va\u0308a\u0308rilist vastast \u2013 ku\u0308llap on just see nii mo\u0303negi pitsa ja limpa peal vegeteeriva ma\u0308nguri ma\u0308rg unena\u0308gu, kuigi ja\u0308rjest rohkem leidub ka neid, keda sellised rambolikud kangelased ha\u0308irivad. Hiljuti palju kiitust pa\u0308lvinud \"Disco Elysiumi\" tegi erandlikuks muuhulgas asjaolu, et seda on vo\u0303imalik la\u0308bi ma\u0308ngida ta\u0308iesti va\u0308givallatult, kui muidugi mitte pidada va\u0308givallaks viisi, kuidas Harry oma keha kohtleb. Peategelasel on ku\u0308ll relv, kuid heal juhul ainult paar-kolm kuuli, millest pealegi suuremat kasu pole, sest ma\u0308ngu lo\u0303pus toimuvas tulistamisstseenis vo\u0303ivad need ko\u0303ik sihtma\u0308rkidest mo\u0308o\u0308da minna."}, {"text_idx": "#000016", "text": "Ma pole kindel, kas on po\u0303hjust kaasa kurta nendega, kes va\u0308idavad, et ma\u0308ngud hukutavad noorsoo, po\u0303hjustavad kooliva\u0308givalda ja toovad kaasa suuri u\u0308hiskondlikke probleeme, aga kindlasti mo\u0303jutavad need lugematud virtuaalsurmad mingil ma\u0308a\u0308ral inimese teadvust. U\u0308heksaku\u0308mnendate sirgjoonelistes tulistamisma\u0308ngudes nagu \"Wolfenstein 3D\" seati ma\u0308ngija va\u0308ljapa\u0308a\u0308smatusse olukorda \u2013 lossist saab va\u0308lja ainult pumppu\u0308ssiga ko\u0303iki natse ribadeks tulistades \u2013 , aga uuemates avatud maailma tu\u0308u\u0308pi ma\u0308ngudes on saanud kombeks pakkuda eri viise olukordade lahendamiseks ja anda ta\u0308henduslikku tagasisidet u\u0308he vo\u0303i teise lahenduse edukuse kohta. Na\u0308iteks lastakse ma\u0308ngijal koguda headest vo\u0303i halbadest tegudest tulenevaid karma- vo\u0303i karismapunkte. Sellist aupo\u0303hist su\u0308steemi rakendati viimati va\u0308ga edukalt kauboielu simulaatoris \"Red Dead Redemption 2\", kus ma\u0308ngumaailmas liikuvad tavainimesed suhtuvad ma\u0308ngijasse erinevalt olenevalt sellest, kas ta on kuulsust kogunud hea vo\u0303i halva tegelasena \u2013 kui positiivne kangelane ratsutab va\u0308ikelinna, tervitavad ko\u0303ik teda ro\u0303o\u0303msasti lehvitades, kurjami puhul aga pannakse aknad kiiresti kinni ja joostakse minema. Mulle tundus u\u0308llatav, et narratiivi tasandil ku\u0308llaltki keerulisi eetilisi probleeme to\u0303statavas \"Cyberpunk 2077-s\" pole midagi sellist kasutusele vo\u0303etud. See on vo\u0303te, mis premeerib neid, kes pu\u0308u\u0308avad olla head, ja pakub ma\u0308ngijale vo\u0303imalust mo\u0303elda oma tegude mo\u0303jule. Sellised arengud na\u0308itavad, et paljude ma\u0308ngijate jaoks pole nupuvajutus enam lihtsalt tu\u0308hipaljas klo\u0303ps vo\u0303i klikk, vaid ikkagi tegu, mis ei mo\u0303juta mitte ainult ma\u0308ngumaailma, vaid ka ma\u0308ngija enese teadvust. Selle peale on palju mo\u0303eldud budistlikus kontekstis, kus on ajalooliselt tahet (kavatsust vo\u0303i mo\u0303tet midagi teha) alati mo\u0303testatud na\u0308htusena, mis tekitab head vo\u0303i halba karmat."}, {"text_idx": "#000017", "text": "Kui levisid kuuldused, et 24-aastane tuntud tiibeti o\u0303petaja Karmapa Lama Trinley Dorje armastab Playstationi peal so\u0303jama\u0308ngu ma\u0308ngida, tahtsid paljud muidugi teada, kuidas ta ma\u0308ngusisest va\u0308givalda mo\u0303testab. U\u0308hes intervjuus selgitab ta oma ka\u0308itumist nii: \"Videoma\u0308ng on minu jaoks u\u0308ks emotsionaalse teraapia vorme ... Meil ko\u0303igil on tunded \u2013 ro\u0303o\u0303m, kurbus, rahulolematus \u2013 olenemata sellest, kas oleme budistliku o\u0303petuse ja\u0308rgijad vo\u0303i mitte, ja igau\u0308ks meist peaks leidma oma viisi, kuidas nendega toime tulla, kui nad peaks esile kerkima. Ma\u0308ng pakub mulle vo\u0303imalust leida rahu ja maandada pingeid illusoorse ma\u0308ngumaailma kontekstis. Pa\u0308rast on mul parem olla. ... See on minu jaoks sobiv vahend (skr upa\u0304ya \u2013 autori lisandus), mis vabastab mind vajadusest kellelegi pa\u0308riselt vastu pead anda.\"1 Kui usutleja selle peale pa\u0308ris, kas mitte meditatsioon ei peaks olema budisti jaoks see meetod, mis emotsioone kontrollida lubab, ro\u0303hutas munk veel kord, et ainult mo\u0303tlusest ei piisa, sest teraapiliselt mo\u0303jub just see, et ma\u0308ng lubab end fu\u0308u\u0308siliselt va\u0308lja elada. Mo\u0303iste \"sobiv vahend\" (upa\u0304ya) levis Ida-Aasias \"Lootossuutra\" kaudu, kus on o\u0308eldud, et Buddha valib iga inimese vo\u0303imetele vastavad vahendid oma o\u0303petuse levitamiseks. Mo\u0303ne jaoks to\u0308o\u0308tab luuletus vo\u0303i kaunis muusikapala, mo\u0303ni jo\u0303uab taipamiseni loodusmatkal. Trinley Dorje jutu ja\u0308rgi vo\u0303iks videoma\u0308ng olla u\u0308ks sellistest meediumidest, mis aitab inimesel oma meele olemuses selgusele jo\u0303uda ja vabaneda ihast, vihast ja teistest emotsioonidest, neid turvalises keskkonnas va\u0308lja elades ja tundma o\u0303ppides."}, {"text_idx": "#000018", "text": "Kui ma\u0308ngija to\u0303epoolest eri tegevusi sooritades end teadlikult ko\u0303rvalt ja\u0308lgib ja proovib ma\u0308ngides va\u0308lja selgitada, mis tema meeles toimub, vo\u0303ib va\u0308givald olla ka vabastav ja panna inimest mo\u0303tlema elu ja surma ta\u0308henduse peale. Samas no\u0303uab see ma\u0308ngijalt valmisolekut olla teadlik oma tegudest, millele saabki aidata kaasa lihtsa eetikarakenduse abil, mis annab olulistel hetkedel osalejale tagasisidet tema tegude kaalu kohta."}, {"text_idx": "#000019", "text": "Kelle na\u0308o ja\u0308rgi luuakse maailm?"}, {"text_idx": "#000020", "text": "Kuigi ma\u0308ngumaailma sees pakutakse meile mitmesuguseid eetilisi valikuid, mis vo\u0303ivad arendada meie vo\u0303imet mo\u0303ista inimesi ja tunnetada olukordades peituvaid mitmeku\u0308lgseid vo\u0303imalusi, on raske eitada, et paljuski on ta\u0308napa\u0308eva suured ma\u0308ngud nagu Hollywoodi kassahitidki eelko\u0303ige tooted, mis on disainitud ma\u0308ngijat ja\u0308a\u0308gitult endasse imema. CP suurim eesma\u0308rk pole to\u0303sta ma\u0308ngijate teadlikkust oma tegude tagaja\u0308rgedest, vaid muuta Night City nii lummavaks, et inimesed pa\u0308ris elu koos selle keeruliste probleemidega unustaks. Tema peamiseks sihiks on ma\u0308ngijate iha oskuslik juhtimine sellisel moel, et neid mitte oma haardest vabaks lasta. Ja see, kui edukalt seda on hakatud tegema, mo\u0303jub u\u0308sna hirmutavalt. Mo\u0303eldud on ko\u0303igile: neile, kes tahavad kihutada mootorrattaga mo\u0308o\u0308da neoontuledes linna, ko\u0303rvus pahaendeliselt undamas Grimesi ebamaine muusika, ja hakkida vaheda samuraimo\u0303o\u0303gaga tu\u0308kkideks ra\u0308medalt ra\u0308uskavaid yakuza-jo\u0303uke, aga ka neile, kes soovivad vaikselt istuda mo\u0303nes rahulikus 60nda korruse katusebaaris, kuulata jazz'i ja mo\u0303nusasti juttu puhuda."}, {"text_idx": "#000021", "text": "Night City on niisiis liivakast, milles saab proovida eri olemisviise nagu kaubamajas riideid. La\u0308hemal vaatlemisel pudenevad need tihtipeale so\u0303rmede vahel liivaks \u2013 a\u0308geda fassaadi taga vilistab tu\u0308hi tuul \u2013, aga mine tea, mis ja\u0308rgmise nurga taga toimub. A\u0308kki prooviks veel tunnikese ringi kolada? Kui sa kord oled oma so\u0303rme saatanale andnud, vo\u0303tab ta ka ka\u0308e ja hiljem kogu keha. Lai on va\u0308rav ja avar on tee, mis viib O\u0308o\u0308linna, ja palju on neid, kes selle leiavad. Kuid kitsas on va\u0308rav ja ahtake on tee, mis viib sealt va\u0308lja."}, {"text_idx": "#000036", "text": "Tanel Saar uuest lavastusest: sealt ei tasu otsida Wiiralti autobiograafiat"}, {"text_idx": "#000037", "text": "Anthony Horowitz: ma usun kirjutamise ja kirjanduse jo\u0303udu"}, {"text_idx": "#000040", "text": "Arvustus. \"Tume paradiis\": pidu peo pa\u0308rast"}, {"text_idx": "#000041", "text": "Endla teater kuulutas va\u0308lja uue teatrijuhi konkursi"}, {"text_idx": "#000055", "text": "U\u0308levaade. Aasta parimad lood 2022"}]